Kære Publikum

VinKLUBBEN byder hjertelig velkommen til årets VINarrangement i Vesthallen.

Det er i år 26. gang vores vinfestival – den suverænt største vinbegivenhed på Vestsjælland – løber ad stablen, og vi har selvfølgelig glædet os til vores arrangement her i 2020.

Vi er stolte af, at kunne præsentere en lang række fremragende danske vinimportører og spændende udenlandske gæster.

Vi har igen i år en propfuld hal - med hele 28 (!) forskellige udskænkende stande (det højeste nogensinde), og det er et tydeligt billede på, at det er attraktivt at komme til Slagelse – ikke mindst takket være et interesseret publikum, som tydeligvis sætter stor pris på mangfoldigheden.

Hele 4 nye spændende udstillere har i år fundet vej til Vesthallen, og vi glæder os virkelig til at præsentere dem for jer.

De mange stande tilbyder +400 forskellige kvalitetsvine, spiritus, øl, oste, og andre specialiteter i absolut topklasse. Og der kan spises brød til - fra Sejers bageri…. eller oste fra Ostebørsen.

Vi bliver også i år imponeret over, hvor meget udstillerne har lagt sig i selen for at præsentere det bedste af det bedste, så der er lagt op til et festfyrværkeri af smagsoplevelser.

Vi vil opfordre til, at publikum begiver sig ud på opdagelse i denne eventyrlige verden, og aflægge besøg på steder, hvor smagsløgene ikke er hjemmevante – der venter helt sikkert både udfordringer og fantastiske smagsoplevelser.

VinKLUBBEN ønsker alle en rigtig god fornøjelse. Sæt allerede nu kryds i kalenderen på den første lørdag i marts 2021. Her ses vi igen til Vinfestival i Vesthallen – hvor vi går i gang med de næste 25 år !

Uden opbakning går det ikke særligt nemt med et så stort arrangement, og derfor vil vi gerne takke såvel udstillerne som vores sponsorer.